Εγκρίθηκε και από την Αμερικανική Γερουσία το νομοσχέδιο φορολογικών περικοπών. - 2001-05-24
-Νέες ανακλήσεις αυτοκινήτων από την Φορντ.- Περικοπές προσωπικού σε δύο μεγάλους επενδυτικούς οίκους.
Εγκρίθηκε και από την Αμερικανική Γερουσία το νομοσχέδιο φορολογικών περικοπών. Την Τετάρτη, η Αμερικανική Γερουσία ενέκρινε, με εξηνταδύο ψήφους υπέρ έναντι τριανταοκτώ κατά, σχέδιο μείωσης των φόρων κατά ένα κόμμα τρία τρισεκατομμύρια δολάρια. Η έγκριση έγινε μετά από διήμερες συζητήσεις και εκκλήσεις για διάφορες τροποποιήσεις του σχεδίου. Το μέτρο ευνοεί μεταξύ άλλων τα παντρεμένα ζευγάρια που υποβάλουν κοινή φορολογική δήλωση, και επίσης προβλέπει τη σταδιακή κατάργηση του φόρου κληρονομιάς. Οι ρεπουμπλικανοί δηλώνουν πως οι φορολογικές απαλλαγές είναι απαραίτητες για την τόνωση της παραπαίουσας οικονομίας. Οι δημοκρατικοί επικριτές του σχεδίου από την άλλη λένε πως ευνοεί κυρίως τους πλουσίους. Ο αρχηγός της μειοψηφίας των Δημοκρατικών στη Γερουσία, γερουσιαστής Τομ Ντάσλε, εξέφρασε λύπη για την υπερψήφιση του σχεδίου. Το νομοσχέδιο που ενέκρινε η Γερουσία αποτελεί τροποποιημένη μορφή της αρχικής εισήγησης του προέδρου Μπους, ο οποίος ζητούσε συνολικές φοροαπαλλαγές της τάξης του τριανταεννέα κόμμα έξη τοις εκατό. Οι ελαφρύνσεις που ενέκρινε η γερουσία ανέρχονται σε τριανταέξη τοις εκατό. Η Βουλή των αντιπροσώπων έχει ήδη εγκρίνει σχέδιο που διαφέρει από την πρόταση Μπους ως προς το πόσο γρήγορα πρέπει να γίνουν οι σταδιακές φορολογικές περικοπές. Τώρα τα δύο σώματα πρέπει να καταλήξουν σε κάποια συμβιβαστική λύση και ο πρόεδρος Μπους τα προτρέπει να ενεργήσουν το συντομότερο δυνατόν γιατί, όπως λεει, δεν υπάρχουν περιθώρια για καθυστερήσεις γιατί η Αμερικανική οικονομία χρειάζεται τόνωση. Νέες ανακλήσεις αυτοκινήτων από την Φορντ. Η Αμερικανική αυτοκινητοβιομηχανία Φορντ ανακοίνωσε αυτή τη βδομάδα πως θα αντικαταστήσει σε αυτοκίνητα παραγωγής της, άλλα δεκατρία εκατομμύρια ελαστικά της εταιρείας Φάϊαρστόουν, τύπου Wilderness A-T, γιατί τα θεωρεί υπεύθυνα για εκατοντάδες αυτοκινητιστικά δυστυχήματα του μοντέλου της Εξπλόρερ, στο οποίο είναι κυρίως τοποθετημένα τα ελαστικά αυτά. Ο πρόεδρος της αρμόδιας για το εμπόριο βουλευτικής επιτροπής, Μπίλυ Τάουζιν, δήλωσε πως η απόφαση γνωστοποιήθηκε πρώτα σ αυτόν από το γενικό διευθυντή της Φορντ Ζακ Νάσερ, ο οποίος του είπε πως η αντικατάσταση, που θα ολοκληρωθεί σε εννέα περίπου μήνες από τώρα, θα στοιχίσει στην εταιρεία τρία δισεκατομμύρια δολάρια. Η ανάκληση γίνεται γιατί η Φορντ ανησυχεί για την ασφάλεια των συγκεκριμένων ελαστικών, που έχουν συνδεθεί με τουλάχιστον 174 θανάτους και πάνω από επτακόσιους τραυματισμούς σε αυτοκινητιστικά δυστυχήματα. Η ανακοίνωση έγινε μια μέρα μετά τη διακοπή της εκατοντάχρονης συνεργασίας μεταξύ της Bridgestone-Firestone και της δεύτερης μεγαλύτερης αμερικανικής αυτοκινητοβιομηχανίας. Αρμόδιοι της Firestone δήλωσαν πως η απόφαση ήταν δύσκολη, αλλά αναγκαία λόγω της άρνησης της Φορντ να συμμετάσχει σε κοινή διερεύνηση της ασφάλειας των ελαστικών. Η Firestone επιρρίπτει την ευθύνη για τα δυστυχήματα στους οδηγούς των αυτοκινήτων και στον κακό σχεδιασμό ορισμένων μοντέλων της Φορντ. Εξ άλλου η Φορντ ανακαλεί και πενήντα χιλιάδες αυτοκίνητα Εξπλόρερ λόγω ελαττωματικών ελαστικών, όχι μάρκας Φαϊαρστόουν αλλά Γκουντγήαρ και Μισελέν. Δεν έχουν αναφερθεί ατυχήματα ή τραυματισμοί που να σχετίζονται με τα ελαστικά αυτά, αλλά η Φορντ λεει πως εξ αιτίας ενός στενού ταινιοδρόμου στο εργοστάσιό της, στο Λουϊβιλ του Κεντάκυ, ίσως να κόπηκαν ορισμένες από τις ίνες των ελαστικών. Βραδύτερος ο ρυθμός ανάπτυξης στη Γαλλία και τη Γερμανία. Η Γαλλία και η Γερμανία ανακοίνωσαν βραδύτερο απ ότι αναμενόταν ρυθμό ανάπτυξης των οικονομιών τους κατά το πρώτο τρίμηνο φέτος. Το ειδησεογραφικό πρακτορείο Μπλούμπεργκ μεταδίδει πως η μείωση των εξαγωγών ανάγκασε ορισμένες Γαλλικές και Γερμανικές εταιρείες να περιορίσουν την παραγωγή τους. Στη Γαλλία και τη Γερμανία στηρίζεται το πενήντα και πλέον τοις εκατό της εν γένει απόδοσης των χωρών που έχουν υιοθετήσει το κοινό Ευρωπαϊκό νόμισμα. Στο μεταξύ, η Ευρωπαϊκή Κεντρική Τράπεζα άφησε αυτή τη βδομάδα αμετάβλητο στα τέσσερα κόμμα πέντε τοις εκατό το βασικό δανειοδοτικό της επιτόκιο. Αναλυτές λένε πως η Τράπεζα φοβάται για τυχόν πληθωριστικές πιέσεις στην Ευρώπη. Περικοπές προσωπικού στη Μέριλ Λυντς.και την Γκόλντμαν Σακς. Δυο μεγάλοι αμερικανικοί επενδυτικοί Οίκοι ανακοίνωσαν ότι θα περικόψουν το προσωπικό τους. Πρόκειται για την εταιρεία Μέριλ Λυντς δήλωσε πως σκέπτεται να κλείσει ορισμένα από τα 33 παραρτήματά της στην Ιαπωνία, λόγω του ότι με την πτώση της τιμής των μετοχών έχουν μειωθεί οι αγοραπωλησίες μετοχών μεταβλητού επιτοκίου και την εταιρεία Γκόλντμαν Σακς, η οποία θα απολύσει 150 από τα διευθυντικά τραπεζικά στελέχη της λόγω του ότι οι πρόσοδοί της από τραπεζικές επενδύσεις ήταν κατά το πρώτο τρίμηνο φέτος μειωμένες κατά οκτώ τοις εκατό σε σύγκριση με την αντίστοιχη περίοδο πέρυσι.